HMS Attacker (D02)

Palvelus

HMS Attacker valmistui 30. syyskuuta 1942 ja sen ensimmäisenä päällikkönä oli W. W. P. Shirley-Tolliaon. Alus oli lokakuun satamassa hyväksyntätesteissä sekä varustettavana. Marraskuussa alukselle siirrettiin Fairey Swordfish -laivue henkilökuntineen ja se aloitti 12. marraskuuta meri- ja laskeutumiskokeet San Franciscon edustalla. Alus lähti 9. joulukuuta San Franciscosta Norfolkiin Virginiaan. Matkan aikana aluksella olleet neljä 838 laivueen Swordfish konetta jatkoivat laskeutumiskokeita.
Alus läpäisi 22. joulukuuta Panaman kanavan ja se saapui tammikuussa Norfolkiin käytyään sitä ennen Curacoassa ja Jamaikalla. Norfolkissa aluksen koulutus jatkui, kunnes se lähti helmikuussa Jamaikalle. Maaliskuussa alukselle siirrettiin neljä 840 laivueen Swordfish-konetta henkilöstöineen ennen sen lähtöä Britteinsaarille saattueessa CV1. Alus erkani 2. huhtikuuta saattueesta Clydeen saavuttaessa ja se jatkoi matkaansa Liverpooliin, jossa se otettiin 10. huhtikuuta telakalle muutettavaksi kuninkaallisen laivaston vaatimusten mukaiseksi. Telakalla yhdysvaltalaiset viiden tuuman ilmatorjuntatykit vaihdettiin brittiläisiin nelituumaisiin ja polttoaineensyöttöä muutettiin.

Salernon maihinnousu

HMS Attacker palasi palvelukseen aloittaen 15. kesäkuuta Clydessä 886 ja 879 Seafire laivueiden koulutuksen. Heinäkuussa alus määrättiin Välimeren laivastoon. Clydessä alukselle asennettiin ennen lähtöä tyypin 79B ilmavalvontatutka ja tyypin 272 merimaalitutka. Alus lähti 3. elokuuta HMS Stalkerin kanssa Välimerelle, jossa ne aloittivat palveluksensa 10. elokuuta.
Alus liitettiin Salernon maihinnousun saattuetukialuksista muodostettuun Force V:hen. Syyskuussa aluksen lentokalustoa täydennettiin 886 laivueella. Alus saapui 5. syyskuuta Maltalle, jossa se liittyi maihinnousun Task Force 88:aan.
Alus suojasi 8. syyskuuta koneineen Maltalta sillanpäähän matkannutta saattuetta. Seuraavana päivänä lentokoneet suojasivat maihinnousua tehden 52 lentosuoritetta. Alus joutui jäämään sillanpäähän, koska maihin rakennettavien kenttien valmistuminen viivästyi. Se vapautettiin 13. syyskuuta operaatiosta, jonka jälkeen alus matkasi osastonsa mukana Palermoon. Alus lähti 16. syyskuuta osaston lakkauttamisen jälkeen Gibraltarille.

Rynnäkkötukialukseksi

HMS Attacker suojasi 30. syyskuuta Gibraltarilta kotimaahan lähtenyttä saattuetta MKF24, josta se erkani 7. lokakuuta saavuttuaan Clydeen. Alus määrättiin muutettavaksi rynnäkkötukialukseksi, minkä vuoksi se jatkoi matkaansa Rosythiin. Aluksen laivueet ja niiden henkilöstö siirrettiin telakalle siirron vuoksi maihin. Se otettiin 10. lokakuuta telakalle, jossa muun muassa sen komento- ja viestitiloja laajennettiin.
Aluksen palattua marraskuussa palvelukseen se siirtyi Clydeen, jossa se oli joulukuun koulutettavana. HMS Chaser törmäsi 22. tammikuuta 1944 nousuveden aikana aluksen ankkuriköysiin, mutta alukset eivät vaurioituneet. Kaksi päivää myöhemmin tapahtuneessa vastaavassa onnettomuudessa HMS Fencerin kanssa se sitä vastoin vaurioitui ja alus siirrettiin 9. helmikuuta Liverpoolissa Alexandra Dockin telakalle korjattavaksi.

Pohjanmerellä

Alus palasi palvelukseen 16. maaliskuuta palaten Clydeen jatkamaan koulutustaan. Alukselle siirrettiin samalla 879 laivue henkilöstöineen. Alus oli 31. maaliskuuta Belfastissa, jossa se päästi henkilöstöään vapaalle. Alus jatkoi 17. huhtikuuta koulutustaan Clydessä ja se määrättiin kuun lopulla Kotilaivastoon HMS Hunterin ja HMS Stalkerin kanssa tukemaan Norjan rannikkoliikenteen häirintää.
HMS Attacker lähti 30. huhtikuuta Scapa Flowhun operaatio Hoopsiin, joka kuitenkin peruutettiin ennen toteuttamista. Aluksen palveluspaikka vaihdettiin Välimereksi ja se lähti 14. toukokuuta Liverpoolista Gibraltarille suojaten saattuetta OS177/KMS51. Alus aloitti läntisen Välimeren saattueiden suojaamisen.

Etelä-Ranskan maihinnousu

Alus määrättiin heinäkuussa Etelä-Ranskan maihinnousuun operaatio Dragooniin. Ennen maihinnousua alus oli huollettavana Algerissa, jossa sen koneet siirrettiin siksi aikaa maihin. Huollon päätyttyä koneet palasivat alukselle ja se lähti Maltalle liittyäkseen maihinnousun lentotukialusosastoon TF88.1:een. Alus osallistui elokuun alussa osaston mukana maihinnousuharjoitteluun Maltan rannikolla.
Alus saapui 15. elokuuta maihinnousualueelle aloittaen lentotoiminnan, kunnes se lähti 19. elokuuta osaston mukana Maddalenaan täydennettäväksi. Alus palasi 22. elokuuta osaston mukana sillanpäähän Marseillen eteläpuolelle jatkamaan lentotoimintaa, kunnes se lähti 24. elokuuta Maddalenaan. Alus vapautui 28. elokuuta operaatiosta palaten Välimeren laivaston komentajan alaisuuteen. Se lähti Aleksandriaan, jossa se liittyi 30. elokuuta Egeanmeren osastoon tukemaan itäisen Välimeren saarten takaisin valtausta.

Egeanmeren saarten takaisin valtaus

Alus saapui 2. syyskuuta Aleksandriaan, josta se lähti 14. syyskuuta vapauttaakseen HMS Hunterin operaatio Outingista eli iskuista Kreetalle ja Rhodokselle. Seuraavana päivänä alus liittyi HMS Pursuerin, HMS Emperorin, HMS Searcherin ja HMS Khediven muodostamaan Force A:han. Alus aloitti 16. syyskuuta ilmaiskut ja tiedustelulennot.
Aluksen koneet syöksypommittivat 19. syyskuuta Rodoksen satamaa. Seuraavana päivänä se vapautui operaatiosta palaten Aleksandriaan huollettavaksi. Alus osallistui 27. syyskuuta alkaen iskuihin Egeanmeren liikennettä vastaan operaatiossa Outing II, kunnes se palasi 5. lokakuuta Aleksandriaan täydennettäväksi. Alus määrättiin Egeanmeren saarten ja Kreikan mannermaan maihinnousuihin operaatio Mannaan.
HMS Attacker, HMS Stalker, HMS Emperor, HMS Royalist ja kaksi hävittäjää lähti 13. lokakuuta operaatio Mannaan. Alus palasi 18. lokakuuta Aleksandriaan, josta se palasi 23. lokakuuta operaatioon. Alus tuki 26. lokakuuta Mitylenen maihinnousua ja 29. lokakuuta Piskopin maihinnousua, jonka jälkeen se vapautettiin operaatiosta. Alus palasi seuraavana päivänä Aleksandriaan, josta se lähti 31. lokakuuta HMS Hunterin ja HMS Stalkerin kanssa Britteinsaarille.

Itäiseen laivastoon

Alus saapui 9. marraskuuta Plymouthiin, jossa sen miehistö sai vapaata ennen lähtoä Itäiseen laivastoon. Seuraavana päivänä alus siirrettiin Devonportin telakalle. Se lähti 29. marraskuuta Plymouthista huollettavaksi Tarantoon, jossa se otettiin 6. joulukuuta telakalle.
Alus palasi 1. huhtikuuta 1945 palvelukseen aloittaen matkansa Ceylonille liittyäkseen Itäiseen laivastoon. Se saapui toukokuussa Colomboon, jossa sen todettiin olevan havaittujen vikojen vuoksi palveluskelvoton. Alus määrätiin HMS Hunterin kanssa kuljettamaan lentokoneita Intiasta ja Etelä-Afrikan satamista Ceylonille, kunnes sitä tarvittiin heinäkuussa laivaston mukana.
Alus matkasi Trincomaleehen, jossa se valmistautui Penangin maihinnousujen tukemiseen. Se lähti 8. elokuuta Malakan salmeen, mutta operaatio peruutettiin 11. elokuuta ja alus palasi Trincomaleehen. Alus saapui 14. elokuuta Trincomaleehen, jossa se määrättiin tukemaan Penangin miehitystä operaatio Juristia. Seuraavana päivänä alus lähti HMS Nelsonin, HMS Ceylonin, HMS Hunterin ja hävittäjä kanssa merelle ja osasto ankkuroitui 16. elokuuta Nikobaareille operaation viivästyessä.
Osasto jatkoi operaatiota, jolloin osastoon liittyi kaksi hävittäjää lisää sekä maihinnousualukset HMS Princess Beatrix. HMS Hunter jäi pois osastosta, joka saapui 26. elokuuta Penangiin, jossa japanilainen varuskunta antautui.
Alus lähti 2. syyskuuta Penangista Singaporeen, jossa se seuraavana päivänä laski maihin merijalkaväkeä. Alus ankkuroitui rannikon edustalle vasta 4. syyskuuta ja se meni satamaan vasta seuraavana päivänä. Alus osallistui 11. syyskuuta juhlalliseen laivaston satamaan saapumiseen osana virallisita antautumisseremoniaa. Alus vapautui 14. syyskuuta Malesian operaatioista ja se lähti Trincomaleehen, jonne se saapui 19. syyskuuta.
HMS Attacker vapautui palveluksesta Itäisessä laivastossa ja se aloitti 11. lokakuuta matkansa Bombayn ja Maltan kautta Britteinsaarille saapuen 11. joulukuuta Clydeen. Lentolaivueiden maihin siirron jälkeen alus poistettiin palveluksesta, jonka jälkeen pääosa aluksen miehistöstä kotiutettiin. Aluksella tehtiin korjauksia Clydessä, minkä jälkeen sille siirrettiin Yhdysvaltoihin toimitettavia lentokoneita ja Yhdysvaltain maavoimien joukkoja Southamptonista. Alus lähti 9. joulukuuta Yhdysvaltoihin saapuen 24. joulukuuta Norfolkiin.
Alus palautettiin 5. tammikuuta 1946 virallisesti Yhdysvaltain laivastolle, joka myi sen kauppalaivaksi. Alus oli nimettynä SS Castel Forteksi vuoteen 1957, jolloin se nimettiin SS Fairskyksi muutettuna matkustaja-alukseksi. Alus vaurioitui kesäkuussa 1977 törmätessään hylkyyn Jakartan edustalla ja se jouduttiin ajamaan matalikolle uppoamisen estämiseksi. Alus palveli korjausten jälkeen kasinona, kunnes se palasi rahtialukseksi nimettynä SS Philippine Touristiksi. Alus vaurioitui 1979 pahoin tulipalossa ja se myytiin seuraavana vuonna romutettavaksi Hong Kongissa.